
Τη Δευτέρα 24 Νοεμβρίου 2014 πραγματοποιήθηκε με μεγάλη επιτυχία στο Σπίτι της Κύπρου, μουσική  εκδήλωση με τίτλο  Μάνος Χατζιδάκις, Το ρεσιτάλ, με τον πιανίστα Βασίλη Σωκράτους και τη σοπράνο Ιουλία Σπανού. Οι ταλαντούχοι καλλιτέχνες με την εξαιρετική απόδοση των έργων του Μάνου Χατζιδάκι συνεπήραν το πολυπληθές ακροατήριο το οποίο στη συνέχεια τους συνεχάρη με παρατεταμένο χειροκρότημα.
Ένα ταξίδι αλλιώτικο στο πρόσφατο και δυστυχώς ξεχασμένο χθες, μ΄ ένα χάρτινο φεγγαράκι να βασιλεύει τα ουράνια και με καραβοκύρη τον μεγάλο ερωτικό Χατζιδάκι.  Έργα για φωνή και πιάνο, για σόλο πιάνο, του μεγάλου συνθέτη, από τη Ρωμαϊκή Αγορά, τις Έξι Λαϊκές Ζωγραφιές, την Ιονική Σουίτα, κ.ά.  Και πάντα με ένα φεγγάρι πότε χαρούμενο και πότε λυπημένο, πότε κόκκινο και πότε πράσινο, με μια αιώνια παιδικότητα, μια αστείρευτη αθωότητα και μια νεανική ανεμελιά, όπου τα όνειρα τρελά που πετούν στο κύμα πάνω, φτάνουν στην καρδιά και τα νιάτα μας ξυπνάνε και οι πόθοι φτερουγίζουν σαν πουλιά.

Ο πιανίστας Βασίλης Σωκράτους γεννήθηκε στη Λάρνακα το 1994. Σπουδάζει πιάνο στο Νέο Ωδείο Θεσσαλονίκης, στην τάξη του διεθνούς φήμης Έλληνα πιανίστα Νίκου Ζαφρανά. Επίσης, φοιτά στο πρόγραμμα Εφαρμοσμένων Μουσικών Σπουδών με καλλιτεχνικό αντικείμενο τη Μουσική Δωματίου, στο Τμήμα Μουσικής Επιστήμης και Τέχνης του Πανεπιστημίου Μακεδονίας.  Είναι κάτοχος του Associate Diploma in Piano Performance του Trinity Guildhal College of London. Έχει εμφανιστεί σε ρεσιτάλ, συναυλίες και κονσέρτα Μουσικής Δωματίου σε Κύπρο, Ελλάδα, Αυστρία, Σερβία και Κωνσταντινούπολη. 

Η σοπράνο Ιουλία Σπανού γεννήθηκε στη Θεσσαλονίκη. Μελετά  μονωδία στο Νέο Ωδείο Θεσσαλονίκης (τάξη Σιρανούς Τσαλικιάν) και στο τμήμα Μουσικής Επιστήμης και Τέχνης του Πανεπιστημίου Μακεδονίας (τάξη Αγγελικής Καθαρίου).  Έχει συμμετάσχει σε σεμινάρια όπερας με τη Μαρίνα Βουλογιάννη, τη Σόνια Θεοδωρίδου, τη Σοφία Κυανίδου και τον Άρη Χριστοφέλλη. Το 2012 ερμήνευσε τραγούδια του Σαράντη Κασσάρα στο Βαφοπούλειο Πνευματικό Κέντρο υπό τη διεύθυνση του συνθέτη. Ως σολίστ συνεργάζεται επίσης με το οργανικό και φωνητικό σύνολο Ricercar υπό τη διεύθυνση του Μιχάλη Μήρτσιου. 

